คลังติดเบรกกม.คุมสหกรณ์
สหกรณ์ฯ ไม่ขัดตั้งองค์กรพิเศษคุม แต่ไม่ควรโยกไปคลัง เสนอปัดฝุ่นกฎหมายสหกรณ์แทน เหมารวมเข่งกับนันแบงก์
31 ส.ค. 2559

สหกรณ์ฯ ไม่ขัดตั้งองค์กรพิเศษคุม แต่ไม่ควรโยกไปคลัง เสนอปัดฝุ่นกฎหมายสหกรณ์แทน เหมารวมเข่งกับนันแบงก์
พล.ท.วีระ วงศ์สรรค์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า เมื่อวันที่ 29 ส.ค.ที่ผ่านมา ชสอ. ชุมนุมสหกรณ์เครดิตยูเนี่ยนแห่งประเทศไทย และสันนิบาตสหกรณ์แห่งประเทศไทย เข้าพบ นายสมชัย สัจจพงษ์ ปลัดกระทรวงการคลัง เพื่อหารือเกี่ยวกับการจัดทำร่างพ.ร.บ.การประกอบกิจการทางการเงินที่จะมีการจัดตั้งคณะกรรมการกำกับและส่งเสริมการประกอบกิจการทางการเงิน (คกง.) ซึ่งเป็นองค์กรพิเศษภายใต้สังกัดกระทรวงการคลังมากำกับดูแลสหกรณ์ออมทรัพย์และสหกรณ์เครดิตยูเนี่ยน ทั้งนี้ ที่ผ่านมาการจัดทำร่างกฎหมายดังกล่าวไม่ได้มีการสอบถามความคิดเห็นจากสหกรณ์ฯ และร่างกฎหมายยังครอบคลุมการกำกับดูแลสถาบันการเงินที่ไม่ใช่ธนาคารพาณิชย์ (นันแบงก์) ด้วย ไม่ได้ดูแลสหกรณ์ออมทรัพย์เพียงอย่างเดียว ทั้งที่วัตถุประสงค์การดำเนินธุรกิจระหว่างสหกรณ์กับนันแบงก์แตกต่างกัน รวมทั้งสหกรณ์ฯ มีกว่า 8,000 สหกรณ์ มีสมาชิก 11 ล้านคน ขณะที่นันแบงก์มีเพียง 50-60 แห่ง รวมทั้งคณะกรรมการ คกง. จำนวน 11 คน แทบจะไม่มีตัวแทนจากสหกรณ์เลย
อย่างไรก็ตาม ในที่ประชุม นาย สมชัยได้เสนอให้มีการจัดตั้งคณะทำงานร่วมระหว่างสำนักงานเศรษฐกิจการคลัง (สศค.) กับสหกรณ์ฯ เพื่อพิจารณาหลักเกณฑ์ วิธีการ และแนวทางปฏิบัติร่วมกัน และจะได้นำเรื่องเสนอนายอภิศักดิ์ ตันติวรวงศ์ รมว.คลัง ทราบ และชะลอการเสนอร่าง พ.ร.บ.การประกอบกิจการทางการเงินออกไปอีก 120 วัน ซึ่งชุมนุมสหกรณ์ฯ จะมีการระดมความคิดเห็นสหกรณ์ทั่วประเทศเพื่อรวบรวมและเสนอให้กระทรวงการคลังพิจารณา
พล.ท.วีระ กล่าวว่า ร่าง พ.ร.บ.การเงินฉบับใหม่มีเจตนาดีที่จะยกระดับสหกรณ์ออมทรัพย์ให้มีความเข้มแข็ง แต่ควรจะนำข้อเสนอไปปรับปรุงแก้ไขใน พ.ร.บ. สหกรณ์ดีกว่า และไม่ควรจะแยกสหกรณ์ ออมทรัพย์กับสหกรณ์เครดิตยูเนี่ยนออกมา ถ้าหากจะมีการตั้งองค์กรพิเศษมากำกับดูแลก็ควรจะกำกับดูแลสหกรณ์ทั้ง 7 ประเภท เพราะสหกรณ์แต่ละแห่งมีความสัมพันธ์กัน รวมทั้งองค์กรพิเศษควรจะอยู่ภายใต้กระทรวงเกษตรและสหกรณ์มากกว่ากระทรวงการคลัง